**ՀԻՄՆԱՎՈՐՈՒՄ**

**«ՄԻՋԱԶԳԱՅԻՆ ՖԻՆԱՆՍԱԿԱՆ ԿՈՐՊՈՐԱՑԻԱՅԻ 2018 ԹՎԱԿԱՆԻ ԸՆԴՀԱՆՈՒՐ ԵՎ ԸՆՏՐՈՂԱԿԱՆ ԿԱՊԻՏԱԼԻ ԱՎԵԼԱՑՄԱՆ ՇՐՋԱՆԱԿՆԵՐՈՒՄ ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԼՐԱՑՈՒՑԻՉ ԲԱԺԱՆՈՐԴԱԳՐՈՒԹՅԱՆԸ ՀԱՎԱՆՈՒԹՅՈՒՆ**

 **ՏԱԼՈՒ ՄԱՍԻՆ» ՀՀ ԿԱՌԱՎԱՐՈՒԹՅԱՆ ՈՐՈՇՄԱՆ ՆԱԽԱԳԾԻ ԸՆԴՈՒՆՄԱՆ**

1. **Ընթացիկ իրավիճակը և իրավական ակտի ընդունման անհրաժեշտությունը**

Միջազգային ֆինանսական կորպորացիայի (Կորպորացիա) Կառավարիչների խորհրդի 2020 թվականի ապրիլի 16-ի «2018 թվականի ընդհանուր կապիտալի ավելացման մասին» թիվ 272 և «2018 թվականի ընտրողական կապիտալի ավելացման մասին» թիվ 271 որոշումներով ամրագրվել են Կորպորացիայի կապիտալի համապատասխանաբար 4,579,995և919,998 բաժնեմասով (մեկ բաժնեմասի արժեքը` 1,000 ԱՄՆ դոլար) համալրումները, ինչպես նաև յուրաքանչյուր անդամ պետության բաժանորդագրության լիազորված չափաքանակները: Հարկ է ընդգծել, որ լրացուցիչ բաժանորդագրությունն ազդում է անդամ երկրի քվեարկության իրավունքի վրա:

Ներկայումս Հայաստանի Հանրապետությունն ունի 7,564 բաժնեմաս, որը մինչ Կորպորացիայի 2018 թվականի ընդհանուր և ընտրողական կապիտալի ավելացման գործընթացների մեկնարկը, կազմել է ընդհանուր կապիտալի **0.04%-ը** և 14,498 ձայն, այն ընդհանուր քվեարկության իրավունքի **0.07%**-ն է։ Առաջարկվող երկու բաժանորդագրությունների շրջանակում Հայաստանը կարող է հավելյալ բաժանորդագրվել 4,232 բաժնեմասի (2,607 ընդհանուր և 1,625 ընտրողական), որի արդյունքում կունենա **0.05%** տեսակարար կշիռ ընդհանուր կապիտալում և **0.07%** քվեարկության իրավունք:

Ինչպես ընդհանուր, այնպես էլ ընտրողական բաժանորդագրության գումարն ամբողջությամբ ենթակա է վճարման ԱՄՆ դոլարով (կամ Կորպորացիայի համար ընդունելի այլ ձևաչափով)՝ կանխիկ կամ հասարակ անտոկոս մուրհակ թողարկելու եղանակով, որն անմիջապես Կորպորացիայի կողմից ներկայացվում է կանխիկացման՝ վճարման պահանջագիրը ներկայացնելուց հետո 20 օրվա ընթացքում։ Նշյալ ժամանակահատվածում վճարումը չիրականացնելու դեպքում բաժանորդագրության արդյունքում ձևավորվող ձայնի իրավունքը կկասեցվի՝ մինչև ամբողջական վճարումը:

Բաժանորդագրությունը հայեցողական է, այնուամենայնիվ, Կորպորացիայի ընդհանուր և/կամ ընտրողական կապիտալի ավելացմանը անդամ երկրի կողմից չմասնակցելը կարող է հանգեցնել Կորպորացիայի ընդհանուր կապիտալում երկրի տեսակարար կշռի և քվեարկության իրավունքի նվազմանը՝ կազմելով համապատասխանաբար **0.03**% և **0․06%**: Մինչդեռ գործընթացին մասնակցությունը կարտահայտի երկկողմ համագործակցության պատրաստակամությունն ու համաձայնությունը Կորպորացիայի որդեգրած քաղաքականությանը:

Հայաստանի Հանրապետությունը որպես լրացուցիչ բաժանորդագրության նախընտրելի վճարման տարբերակ է ընտրել մասնաբաժիններով եղանակը հետևյալ ժամկետներում՝

* 2,607 ընդհանուր կապիտալի ավելացման բաժնեմասերի առնչությամբ վճարումը կատարվելու է կանխիկ երկու մասնաբաժիններով՝ 1,300,000․00 ԱՄՆ դոլարը 2024 թվականի ապրիլի 15-ին, իսկ 1,307,000․00 ԱՄՆ դոլարը՝ մինչև 2025 թվականի ապրիլի 15-ը:
* 1,625 ընտրողական կապիտալի ավելացման բաժնեմասերի առնչությամբ 1,625,000․00 ԱՄՆ դոլար վճարումը կատարվելու է կանխիկ՝ մինչև 2023 թվականի ապրիլի 15-ը (վերջնական ժամկետ):

Ընդ որում, ընտրողական կապիտալի դեպքում 2023 ապրիլի 15-ից հետո չվճարված կամ չբաժանորդագրված բաժնեմասերը կվերադարձվեն Կորպորացիայի լիազորված և չթողարկված կապիտալին, և Հայաստանն այլևս հասանելիություն չի ունենա վերջինիս։

Միաժամանակ, հիմք ընդունելով Համաշխարհային բանկի խմբի հետ գործընկերության հետագա ընդլայնման և խորացման ուղղությամբ ՀՀ կառավարության մտադրությունը, կարևորում ենք Կորպորացիայի ռեսուրսների հերթական համալրման շրջանակներում Հայաստանի մասնակցությունը: Ուստի, Կորպորացիայի ռեսուրսների համալրմանը Հայաստանի մասնակցությունը կդիտարկվի որպես ՀԲ խմբի հետ արդյունավետ փոխգործակցությունը վերահաստատելու քայլ:

1. **Առաջարկվող կարգավորման բնույթը**

«Միջազգային ֆինանսական կորպորացիայի 2018թ. ընդհանուր և ընտրողական կապիտալի ավելացման շրջանակներում Հայաստանի Հանրապետության լրացուցիչ բաժանորդագրությանը հավանություն տալու մասին» ՀՀ կառավարության որոշման նախագծով (Նախագիծ) առաջարկվում է հավանություն տալ Կորպորացիայի 2018թ. ընդհանուր և ընտրողական կապիտալի ավելացման շրջանակներում Հայաստանի Հանրապետության լրացուցիչ բաժանորդագրությանը և ապահովել վերջինիս ստորագրումը։

1. **Նախագծի մշակման գործընթացում ներգրավված ինստիտուտները, անձինք և նրանց դիրքորոշումը**

Նախագիծը մշակվել է ՀՀ ֆինանսների նախարարության կողմից:

1. **Ակնկալվող արդյունքը**

Կորպորացիայի շրջանակներում ՀՀ քվեների տեսակարար կշռի պահպանում։

1. **Տեղեկատվություն լրացուցիչ ֆինանսական միջոցների անհրաժեշտության և պետական բյուջեի եկամուտներում և ծախսերում սպասվելիք փոփոխությունների մասին**

Նախագծի ընդունումը Հայաստանի Հանրապետության համար կառաջացնի լրացուցիչ պարտավորություններ՝ ընդհանուր 4,232,000 ԱՄՆ դոլարի չափով:

1. **Կապը ռազմավարական փաստաթղթերի հետ. Հայաստանի վերափոխման ռազմավարություն 2050, Կառավարության 2021-2026թթ. ծրագիր, ոլորտային և/կամ այլ ռազմավարություններ**

Նախագիծը բխում է «Հայաստանի Հանրապետության կառավարության 2021-2026թթ. ծրագիր» փաստաթղթի 1.1 բաժնի 19-րդ («1․1 Արտաքին քաղաքականություն», էջ 14) և 6․8 բաժնի 11-րդ («6․8 Հարկաբյուջետային քաղաքականություն», էջ 96) կետերից։

ՀՀ ֆինանսների նախարարություն